**"להתחבק עם סמרטוט"**

**מאת: עינת סגל כהן**

**תאור דמויות:**

**שירי – חולת סרטן בת 42, נשואה עם 3 ילדים**

**שגית – אחות של שירי בת 38, מלצרית, רווקה**

**נאווה – אמא של שגית ושירי, בת 75, גרושה**

**בית קפה בשעות אחר הצהריים.**

**שגית המלצרית מפנה שולחן בזריזות. היא מסתכלת מדי פעם לכיוון הרחוב, מסדרת את הכיסאות במקומם. היא לרגע נעמדת בוהה ברחוב ואז יוצאת עם המגש העמוס.**

**שירי נכנסת לבית הקפה.**

שירי: שגית! **(היא מנפנפת בידה)** הי. מה, הקדמתי?

**שגית קופצת על שירי בחיבוק עם הסמרטוט הרטוב ולא מרפה**

שירי: שגית, הסמרטוט.

שגית: אופס, לכלכתי אותך. סליחה.

שירי: אף פעם לא התחבקתי עם סמרטוט.

**הן צוחקות**

שגית: בואי, בדיוק התפנה לנו שולחן.

שירי: מעולה, אני חייבת לשתות משהו.

שגית: שבי. איך את מרגישה?

שירי: קומסי קומסה.

שגית: היה טיפול אתמול, לא?

שירי: למה את עדיין עם סינר?

שגית: אז זהו שהאריכו לי את המשמרת...

שירי: לא נכון.

שגית: כן...

שירי: אמרנו נשב קצת.

שגית: סיגל חולה אז אני עושה סגירה בסוף. **(ללקוח שמסמן לה)** חשבון? אין בעיה.

שירי: איזה בעסה איתך.

שגית: אבל אני אקח הפסקה קטנה לשבת איתכן.

שירי: מי באה?

שגית: מה?

שירי: אמרת "לשבת איתכן".

**שגית שותקת מנקה את השולחן עם הסמרטוט**

שירי: שגית.

שגית: מה?

שירי: שגית...

שגית: מה את רוצה?

שירי: את זוממת משהו?

שגית: קרציה, אני לא זוממת כלום **(ללקוח)** אני מיד איתך.

שירי: שלושים ושמונה שנה אני מכירה אותך, אל תמכרי לי סיפורים.

שגית: הגיע הזמן שתפסיקו. זהו. אני חייבת להוציא חשבון לשולחן...

שירי: להפסיק מה?

שגית: די, אני לא יכולה יותר.

שירי: על מה את מדברת?

שגית: נשבר לי לעמוד מהצד ולראות איך את ו...

**נאווה נכנסת לבית הקפה והיא עומדת ומחפשת**

שגית: אמא!

נאווה: הי, שגיתי! הגעתי!!

שירי: **(בלחש לשגית)** אני אהרוג אותך, נשבעת לך. את מתה.

שגית: **(בלחש חזרה)** בבקשה שירי, רק תדברי איתה...**(לנאווה)** בואי אמא, אנחנו כאן.

**נאווה לבושה בהידור. היא אוחזת בתיק סגול שתואם לנעליים סגולות שתואמות לצעיף סגלגל שתואם לעגילים סגולים מדי. היא מתקרבת לשולחן. שירי ונאווה מתבוננות אחת בשנייה.**

נאווה: שלום שיר'וש.

שירי: שלום.

נאווה: הרבה זמן לא ראיתי אותך.

שירי: יפה שזיהית.

נאווה: את לא שמה פיאה?

שירי: למה, לא יפה לי הקרחת?

נאווה: לא אמרתי.

שירי: אז מה אמרת?

נאווה: רק שאלתי אם את לא שמה פיאה. זה מה שכולן עושות לא?

שירי: לא יודעת מה כולן עושות, זה בעיה?

נאווה: קצת בולט ככה עם הקרחת.

שירי: **(לעצמה)** וחלילה לנו מלהתבלט...

נאווה: מה?

שגית: אמא שבי, אני רגע מוציאה חשבון לשולחן וחוזרת... אל תזוזו.

**שגית הולכת ומשתררת דממה**

נאווה: מה דעתך על הנעליים שלי?

שירי: סגולות.

נאווה: כן! **(צוחקת)** 50 שקלים בתחנה המרכזית. היית מאמינה?

שירי: אני לא אדם מאמין.

**שתיקה**

נאווה: אז... איך את מרגישה?

שירי: חרא.

נאווה: עד כדי כך?

שירי: מה לעשות.

נאווה: איך הטיפולים?

שירי: קשים.

נאווה: אני עבדתי משמונה בבוקר עד עכשיו. אני נופלת מהרגליים.

שירי: ברור.

**שגית חוזרת**

שגית: איזה לקוח קרציה. אז, מה בא לכן?

נאווה: שגיתי, את לא יושבת איתנו?

שירי: היא רק באה לעקוץ וללכת.

שגית: שירי!

שירי: מה???

שגית: אמא, קפה?

נאווה: כן, תודה. אבל בספל זכוכית.

שגית: אוקי.

נאווה: ובלי הקצף הזה למעלה, זה עושה לי בחילה.

שירי: רוצה שנדבר על זה?

נאווה: על מה?

שירי: על בחילות. יש לי הרבה מה לתרום בנושא.

שגית: שירי, די!

שירי: מה? שגית? מה??

שגית: ולך מה להזמין לך? מהר, יש לי שולחן שמחכה לפינוי.

**שירי מתבוננת בתפריט ולבסוף מתבוננת בשגית**

שירי: סודה.

שגית: אוקי.

נאווה: את בטוחה שזה טוב לך כל הגזים האלה? תמיד הייתה לך בטן רגישה.

שירי: איזה מזל שהזכרת לי. **(היא קמה)** אני בשרותים הולכת להטביע את עצמי.

**שירי יוצאת לשירותים**

נאווה: את רואה??

שגית: מה אני רואה?

נאווה: היא לא רוצה לדבר איתי.

שגית: שנייה, רק הגעת. תני לה רגע.

נאווה: אני לא מבינה מה יש לה שהיא לא נותנת להתקרב אליה.

שגית: אמא, היא חולה. זה מה שיש לה.

נאווה: אני יודעת.

שגית: נו?

נאווה: מה נו?

שגית: היא חולה בסרטן אמא. את מבינה מה זה אומר?

נאווה: שגיתי, אני לא אדיוטית! אני מבינה טוב מאוד מה זה אומר.

שגית: היא בסבל כל הזמן. היא לא ישנה, לא אוכלת. היא מרגישה רע 99 אחוז מהזמן, זה קשה.

נאווה: אז רק שתדעי לך שאני לא ישנה בלילות מאז שזה קרה. אני על ולריאן קבוע.

**שתיקה**

שגית: אני לא בטוחה שאת באמת מבינה.

נאווה: סליחה??

שגית: לא משנה, היא באה.

**שירי חוזרת מהשירותים**

שגית: מה עם משהו ליד הקפה והסודה? אולי איזו עוגה טובה?

שירי: לי לא.

נאווה: **(לשירי)** רוצה שנחלוק?

שירי: אסור לי.

נאווה: למה?

שירי: כי יש לי סרטן.

נאווה: מי אמר?

שירי: שיש לי סרטן??

נאווה: שאסור לך עוגה.

שירי: אני בדיאטה מיוחדת.

נאווה: תמיד עשית דיאטות וזה אף פעם לא עזר לך. חוץ מזה, פעם אחת לא יקרה כלום.

**שירי מסתכלת על שגית במבט של "תצילי אותי"**

נאווה: לי יש מיגרנות, אז אני לא אוכלת יותר גבינה צהובה או שוקולד? אוכלת, בטח שאוכלת, רק במידה. צריך קצת להנות. החיים לא נגמרו.

שירי: **(לעצמה)** עדיין...

נאווה: **(לשגית)** איזה עוגות יש?

שגית: כל מיני... פרג, שוקולד בלגי, טריקולד... הכי טוב שתלכי לראות.

נאווה: צודקת. גם ככה אנחנו אוכלים עם העיניים.

**נאווה נקרעת מצחוק. שגית ושירי מסתכלות עליה**

שירי: מצחיק.

**נאווה קמה והולכת לבר לראות את מבחר העוגות**

שירי: טוב מיציתי, אני הולכת.

שגית: שלא תעזי.

שירי: שגית, את הגזמת.

שגית: תני צ'אנס רגע! **(מסמנת לברמן שהיא תכף באה)** אני חייבת להוציא מנות.

שירי: את לא מבינה שאני לא סובלת את האישה הזאת?

שגית: זאת אמא שלך.

שירי: תהרגי אותי אבל אני בחיים לא אבין מה הקשר ביני לבינה. לא מאמינה שיצאתי מתוך הדבר הזה.

שגית: תרגעי שנייה.

שירי: לא רוצה.

שגית: אל תשכחי שגם היא עברה לא מעט. זה עשה אותה קשה.

שירי: הנה התחלנו..

שגית: הרי בסך הכל יצאנו בסדר אני ואת לא?

שירי: תלוי את מי שואלים.

שגית: אי אפשר להגיד שהיא לא השתדלה לגדל אותנו כמו שצריך. עם ולמרות כל המגבלות שלה.

שירי: לא יכולה לשמוע אותך.

שגית: תחשבי רגע, לגדל שתי ילדות לבד... בלי בנזוג... בלי כסף...

**נאווה חוזרת**

נאווה: אני אקח גבינה אפויה.

שגית: בחירה מעולה.

נאווה: זו העוגה האהובה על שיר'וש, נכון?

שירי: אסור לי מוצרי חלב.

נאווה: מה יהיה עם האסור הזה? מה כבר יקרה? **(היא צוחקת, שגית ושירי שוב נועצות בה מבטים)**

שירי: אמא, את חייבת להפסיק עם זה.

נאווה: סליחה.

שגית: אני רצה להזמין לכן ולהוציא מנות, בסדר?

נאווה: למה שלא יהיה בסדר?

שגית: **(לשירי)** לא יודעת... רק מוודאה.

שירי: אל תדאגי, כבר בדקו לי נשק בכניסה.

**שגית הולכת**

נאווה: נו..

שירי: מה?

נאווה: את יודעת אם לשגיתי יש מישהו?

שירי: תשאלי אותה.

נאווה: היא לא מספרת לי כלום.

שירי: לא מפתיע.

**שתיקה ארוכה**

נאווה: התקשרתי אלייך המון פעמים. **(פאוזה)** למה את לא עונה לי?

שירי: אני עסוקה.

נאווה: במה את כל כך עסוקה שירי שאת לא יכולה לדבר עם אמא שלך? לאבא את כן עונה.

שירי: תנסי לענות על השאלה הזאת בעצמך.

נאווה: אני מבינה שאת עוברת תקופה קשה ושזה מאתגר וש...

שירי: תקופה קשה??

**שירי צוחקת בקול**

שירי: תקופה קשה זה כשאתה מחפש עבודה ולא מוצא. להתגרש זה לעבור תקופה קשה. להיות בקושי כלכלי זו תקופה קשה. מה שאני עוברת זה להיות בגיהנום. את יכולה לתאר לעצמך את זה?? את יכולה???

**פאוזה**

נאווה: לא. האמת שלא.

שירי: את מבינה? זו בדיוק הבעיה שלי איתך.

נאווה: שמה?

שירי: שאת לא מסוגלת להכיל כלום ואף אחד חוץ מעצמך. הנה, רצית לדעת אז אמרתי את זה. אבא לפחות לא מוותר עליי.

**שתיקה**

נאווה: אז אולי תספרי לי?

שירי: זה לא סיפור לפני השינה. זה החיים שלי.

נאווה: תשתפי אותי שגית. תתארי לי, אולי ככה אני אבין.

שירי: עזבי.

נאווה: למה עזבי? למה את מנפנפת אותי ככה? מנפנפת ואחר כך כל כך כועסת שאני לא באה, שאני לא עוזרת שאני לא מתעניינת. גם לי יש קצת כבוד עצמי את יודעת...

שירי: כבוד? מה הקשר כבוד? אני משתגעת ממך. אם היה אכפת לך באמת את היית פשוט מגיעה.

נאווה: נו באמת.

שירי: הבת שלך חולה בפאקינג סרטן והיא אולי תמות ואת מתעסקת איתי בעינייני כבוד? עזבי, זה היה ברור שלדבר איתך זה רעיון גרוע... לשפוך עליי עוד מהאיכסה שלך? נמאס לי לספוג ולספוג כמו איזה סמרטוט.

נאווה: למה את לא יכולה להגיד לי מה את רוצה?? אני מציעה לנקות לך, להכין לך מרק, לבוא להיות עם הילדים אבל להכל את מסרבת אז הפסקתי לנסות. גם זיו שלך לא עונה לי יותר. פשוט תגידי לי במילים מה את רוצה ממני. אני אולי קצת אוטיסטית כמו שאומרים היום... אי אפשר לצפות שאני אבין לבד. בבקשה תגידי לי מה את רוצה. אני מבקשת.

שירי: לא הרבה האמת.

נאווה: כל מה שתרצי.

**שירי לוקחת נשימה עמוקה ונועצת בה עיניים גדולות**

**שירי:** רק חיבוק.

**שגית מגיעה עם ההזמנה**

שגית: בבקשה בנות. עוגת גבינה אפויה, סודה לשירי וקפה לאמא.

נאווה: ביקשתי בכוס זכוכית.

שגית: אוי שכחתי, סליחה אני אחליף לך.

נאווה: לא משנה, אני כבר צריכה ללכת.

שגית: למה?

נאווה: אני חייבת לשים את הראש.

שגית: זה יקח בדיוק דקה.

**שגית לוקחת את הקפה ויוצאת**

נאווה: היא תמיד הייתה שכחנית שגיתי.

שירי: כן.

נאווה: עוד שהייתה קטנה. אבל את... איזו תינוקת את היית.

שירי: אוי לא.

נאווה: מה?

שירי: בבקשה רק לא עוד פעם עם הסיפור ההוא שכעסתי עלייך וקראתי לסבתא "אמא", כי את ואבא נסעתם לשבועיים.

נאווה: לא, לא.

שירי: מי נוסע ועוזב תינוקת בת שנה וחצי לשבועיים??

נאווה: נו שירי באמת, אלה היו זמנים אחרים. תנטרי לי על זה כל החיים?

שירי: כנראה..

נאווה: בקיצור, מה שאני רוצה להגיד זה שאת היית תינוקת כל כך מיוחדת. מהרגע שנולדת הרגשתי שבאת לעולם הזה כדי ללמד אותנו שיעור.

שירי: איזה שיעור?

נאווה: שיעור בחיבה. את צודקת. זה לא שקר שיש לי בעיה עם חיבוקים, ליטופים וכאלה... בכל זאת אני אשכנזיה **(היא מגחכת)** אבל את... את כל הזמן רצית שיחבקו אותך, שילטפו אותך, שיחזיקו אותך... כל הזמן היית צריכה איזה סוג של מגע. חיבקת אפילו אנשים זרים! כל מי שהושיט אלייך ידיים הלכת אליו. אבא שלך ואני לא ידענו איך להתייחס לזה. לא הבנו מאיפה זה בא.

שירי: ומאיפה זה בא?

נאווה: לא יודעת. תראי, זה לא כמו היום שעל כל פיפס הולכים לפסיכולוג או לטיפול.

שירי: הבנתי.

נאווה: מה שאני רוצה להגיד שיר'וש זה ש... את צריכה להזכיר לי.

שירי: להזכיר לך?

נאווה: לחבק. אני פשוט לא טובה בזה כמוך.

שירי: להזכיר לך.

שירי: ואני מבטיחה שאחבק.

**שגית מגיעה עם הקפה**

שגית: בבקשה... כוס זכוכית.

**נאווה לוקחת שלוק מהקפה וביס מהעוגה**

נאווה: אני מזמינה מונית.

שגית: כבר? למה? אני ממש עכשיו עושה הפסקה ויושבת איתכן.

נאווה: אני חייבת לשים את הראש.

**נאווה מוציאה פלאפון ומזמינה גט טקסי**

שגית: לא הבנתי, יש לך תכניות בערב?

נאווה: לא.

שגית: אז למה את ממהרת... אם היו לך תכניות אז הייתי מבינה.

שירי: **(בשקט לשגית)** שגית, עזבי. שחררי אותה.

שגית: טוב, לא משנה.

נאווה: 2 דקות המונית פה. הנהג חובב דייג. נו באמת...

**נאווה קמה , לובשת את הצעיף ולוקחת את התיק**

נאווה: ביי ילדות שלי.

**שגית מורידה את הסינר ומתיישבת. הן שקטות ומובסות**

שירי: טוב תעבירי לפה את העוגה.

שגית: אמרת שאסור.

שירי: על הזין שלי.

**הן יושבות ואוכלות עוגת גבינה אפויה בשקט**

שגית: סליחה.

שירי: לא סולחת.

שגית: זונה.

**שתיקה**

שירי: תגידי, את יוצאת עם מישהו?

שגית: אני לסבית.

שירי: ידעתי.

שגית: אני יודעת.

**שירי מתפוצצת מצחוק**

שגית: מה מצחיק?

שירי: תבטיחי לי שכשאת מספרת לאמא את קוראת לי.

שגית: למה?

שירי: אני חייבת לראות את התגובה שלה.

שגית: מבטיחה.

שירי: יופי.

שגית: רק שזה לא יקרה בחיים.

שירי: למה? להערים עליי ולהביא אותה לפה זה כן ולספר לה מה את, זה לא?

שגית: היא בחיים לא תבין... הי אוטיסטית.

שירי: זה נכון.

**נאווה מגיעה בריצה ונעמדת ליד השולחן של הבנות**

שגית: **(נבהלת)** אמא!

שירי: מה קרה, המונית הבריזה?

נאווה: לא, הוא מחכה בחוץ.

שגית: שכחת משהו?

נאווה: כן.

שגית: מה?

**נאווה מתקרבת לשירי**

נאווה: חיבוק.

**נאווה מחבקת את שירי בעוצמה, שירי מתמסרת לחיבוק**

נאווה: יאללה אני רצה.

שגית: ומה אני, עז?

**נאווה נעצרת**

נאווה: אה שגית'וש, אם את לא רוצה לצאת עם גברים זה בסדר. תבדקי, אולי את לַסּבית? **(העוגה נתקעת להן בגרון)** ביי ילדות!

**-סוף-**